IMPORTANT: Înainte de a trimite orice informații către Apple utilizând Feedback Assistant, vă rugăm să examinați informațiile importante și licența de mai jos.

Feedback Assistant este un instrument software care colectează informații care descriu problemele pe care le identificați în timp ce utilizați iOS, macOS, tvOS, watchOS, iPadOS, visionOS sau alte produse marca Apple, după caz. Acesta va aduna jurnalele de la produsul dvs., care pot conține informații personale, cum ar fi numele dvs., identificatorul hardware, conexiunea la rețea, locația, datele din calendar și corespondența prin e-mail. Jurnalele de conexiune la rețea pot conține metadate ale conexiunii dvs. de rețea wireless, cum ar fi adresa hardware a routerului fără fir la care sunteți conectat, numele de domenii cu care comunică dispozitivul, adrese IP și antete TCP/UDP, după caz. Puteți vizualiza, edita sau șterge aceste jurnale înainte sau după ce le trimiteți către Apple. De asemenea, puteți oferi feedback în scris.

Dacă alegeți să trimiteți aceste informații prin Feedback Assistant, înseamnă că sunteți de acord ca Apple să le folosească pentru îmbunătățirea produselor și serviciilor Apple. 

************

APPLE INC.
ACORD DE LICENȚĂ SOFTWARE ȘI CONFIDENȚIALITATE PENTRU FEEDBACK ASSISTANT 

ÎNAINTE DE A UTILIZA SOFTWARE-UL APPLE, CITIȚI CU ATENȚIE ACEST CONTRACT DE LICENȚĂ SOFTWARE ȘI CONFIDENȚIALITATE (DENUMIT ÎN CONTINUARE „LICENȚĂ”). PRIN UTILIZAREA SOFTWARE-ULUI APPLE, SUNTEȚI DE ACORD SĂ RESPECTAȚI CLAUZELE PREZENTEI LICENȚE. DACĂ ACCESAȚI SOFTWARE-UL ELECTRONIC, ÎNSEAMNĂ CĂ SUNTEȚI DE ACORD SĂ RESPECTAȚI CLAUZELE ACESTEI LICENȚE ATUNCI CÂND ATINGEȚI SAU FACEȚI CLIC PE BUTONUL „ACORD/ACCEPT”. DACĂ NU SUNTEȚI DE ACORD CU CLAUZELE ACESTEI LICENȚE ȘI NU CONSIMȚIȚI SĂ SE COLECTEZE DATE, NU UTILIZAȚI SOFTWARE-UL ȘI ATINGEȚI SAU FACEȚI CLIC PE BUTONUL „DEZACORD/REFUZ” ȘI NU UTILIZAȚI SOFTWARE-UL PENTRU A TRIMITE JURNALE SAU ALTE INFORMAȚII CĂTRE APPLE. 

1. Generalități. 
A. Software-ul Apple și orice software-uri, documentații, interfețe, conținuturi și fonturi care provin de la o terță parte care însoțesc prezenta Licență, fie pe disc, în memoria ROM sau pe orice alt suport sau în orice altă formă (denumite colectiv „Software Apple”) vă sunt acordate sub licență și nu sunt vândute de Apple Inc. (denumită în continuare „Apple”), pentru a fi utilizate doar în conformitate cu condițiile prezentei Licențe. Apple și/sau concesionarii Apple își păstrează dreptul de proprietate asupra Software-ului Apple în sine și își rezervă toate drepturile care nu vă sunt acordate în mod expres. Clauzele prezentei Licențe vor guverna orice upgrade de software furnizat de Apple care înlocuiește și/sau suplimentează Software-ul Apple original, în afara cazului în care asemenea upgrade este însoțit de o licență separată, caz în care vor guverna clauzele licenței respective.

B. Drepturile și titlurile de proprietate intelectuală din și pentru orice conținut afișat sau accesat prin Software-ul Apple aparțin respectivilor proprietari ai conținutului. Acest conținut poate fi protejat prin drepturi de autor sau prin alte legi și tratate privind proprietatea intelectuală și poate face obiectul cauzelor de utilizare ale terțului care furnizează conținutul respectiv. Această Licență nu vă acordă niciun drept de utilizare a unui astfel de conținut și nici nu vă garantează că acesta va continua să fie disponibil pentru dvs.

2. Utilizări permise și restricții privind licența.
A. Licența. În conformitate cu termenele și condițiile acestei Licențe, vi se acordă o licență limitată, neexclusivă, pentru a instala și utiliza Software-ul Apple pe produse compatibile cu marca Apple pe care le dețineți sau pe care le controlați pe durata acestei Licențe, în scopul de a oferi Apple jurnale de diagnosticare, tehnice, de utilizare și aferente și informații referitoare la computerul, dispozitivul, hardware-ul, sistemul și software-ul de aplicație și periferice („Sistemul Dvs.”) în legătură cu (i) participarea dvs. la Programul de partajare pentru clienți Apple, Programul Apple Beta și /sau Programul pentru dezvoltatori Apple (colectiv, „Programul de partajare”), ca parte a evaluării modului în care funcționează pe sistemul Dvs. software-ul și/sau hardware-ul Apple versiune preliminară furnizat dvs. în cadrul Programului de partajare sau (ii) returnarea sau înlocuirea computerul, dispozitivul sau hardware-ul Dvs. către Apple. Puteți utiliza acest Software Apple doar (x) dacă sunteți membru al unui Program de partajare, (y) în legătură cu returnarea sau înlocuirea autorizată a anumitor produse Apple, sau (z) în cazul în care Apple permite altfel, la discreția exclusivă a Apple. Puteți face un număr limitat de copii pentru uz intern ale Software-ului Apple, atât cât este necesar în mod rezonabil pentru a utiliza Software-ul Apple, așa cum se permite în temeiul acestei Licențe; cu condiția să reproduceți pe fiecare copie a Software-ului Apple sau a unei secțiuni a acestuia, toate notificările privind drepturile de autor sau alte informații de proprietate cuprinse în original. Această licență nu vă acordă dreptul de a utiliza Software-ul Apple în orice alt scop și nu aveți voie să puneți la dispoziție Software-ul Apple pe o rețea de unde ar putea fi utilizat pe mai multe computere sau dispozitive în același timp. Cu excepția celor specificate în mod expres în prezentul document, nu se acordă sau nu se implică alte drepturi sau licențe în baza vreunei proprietăți intelectuale Apple. 

B. Fără inginerie inversă; Alte restricții de utilizare. Nu vă sunt permise, și sunteți de acord să nu întreprindeți sau să permiteți altora să întreprindă, copierea (cu excepția celei permise în mod explicit de prezenta Licență), decompilarea, ingineria inversă, dezasamblarea, încercarea de a deriva codul sursă, decriptarea, modificarea sau crearea de lucrări derivate ale Software-ului Apple sau ale oricăror părți ale acestuia (cu excepția cazului și doar în măsura în care oricare dintre restricțiile menționate anterior este interzisă de legea aplicabilă sau în măsura în care se permite prin condițiile de licențiere care guvernează utilizarea componentelor open source) sau pentru a-l încorpora sau compila în asociere împreună cu propriile dvs. programe. Sunteți de acord să utilizați Software-ul Apple în conformitate cu toate legile în vigoare, inclusiv cu legile locale ale țării sau regiunii în care aveți domiciliul sau în care descărcați sau utilizați Software-ul Apple.

3. Cesiune. Sunt interzise închirierea, darea în leasing, împrumutul, sublicențierea, vânzarea, transferul sau redistribuirea sau sublicențierea în alt mod a Software-ului Apple.

4. Fără asistență și întreținere. Apple nu are obligația de a oferi întreținere sau asistență tehnică ori de altă natură pentru Software-ul Apple sau orice actualizări pentru dvs. pentru Software-ul Apple. 

5. Consimțământul privind colectarea și utilizarea datelor.
A. Date analitice pentru aplicația Feedback Assistant. Dacă optați să acceptați colectarea datelor analitice pentru Software-ul Apple (aplicația Feedback Assistant), sunteți de acord că Apple, filialele și agenții acesteia pot colecta, întreține, procesa și utiliza informații de diagnoză, tehnice, de utilizare și aferente, incluzând, fără limitare, identificatori unici de sistem sau hardware, informații despre dispozitivul, computerul, sistemul, software-ul și perifericele dvs., informații care sunt colectate periodic pentru a furniza și îmbunătăți produsele și serviciile Apple, pentru a facilita furnizarea de actualizări software, asistență pentru produs și alte servicii (după caz) asociate Software-ului Apple și pentru a verifica respectarea clauzelor prezentei Licențe. Apple poate utiliza aceste informații, atât timp cât acestea sunt colectate într-o formă care nu te identifică personal, în scopurile descrise mai sus. Pentru a le facilita partenerilor și dezvoltatorilor terți Apple să își îmbunătățească software-ul, hardware-ul și serviciile concepute pentru a fi utilizate cu produse Apple, este posibil ca Apple să le furnizeze acestor parteneri sau dezvoltatori terți un subset de informații de diagnoză care sunt relevante pentru software-ul, hardware-ul și/sau serviciile partenerului sau dezvoltatorului respectiv, atât timp cât informațiile de diagnoză sunt într-o formă care nu vă identifică personal.  
B. Jurnale detaliate trimise către Apple. Prin utilizarea acestui Software Apple, veți avea opțiunea de a atașa automat informații de la Sistemul dvs., inclusiv, dar fără a se limita la, rapoarte de profil ale sistemului Apple, jurnalele de blocare, jurnalele de rotație, jurnalele de suspendare, jurnalele de instalare, jurnalele de panică ale nucleului și jurnalele sistemului complet („Jurnale detaliate”). Dacă alegeți să trimiteți orice Jurnale detaliate către Apple utilizând Software-ul Apple, atunci numele și adresa dvs. de e-mail vor fi incluse în expedierea dvs., iar jurnalele pe care le atașați pot include informații de identificare personală, inclusiv, fără limitare, numele contului dvs., informații referitoare la contactele dvs., evenimentele din calendar și corespondența prin e-mail. Furnizarea acestor Jurnale detaliate este voluntară, dar în măsura în care alegeți să le furnizați, confirmați și sunteți de acord că Apple le poate folosi în scopuri de diagnosticare și pentru îmbunătățirea produselor sau serviciilor. Apple poate păstra aceste Jurnale detaliate până când sunt rezolvate erorile.

C. Atribute de sistem trimise către Apple. În plus, Software-ul Apple poate avea o funcție care compilează o listă cu anumite aplicații software, funcții și funcționalități din Sistemul dvs., precum și informații de utilizare referitoare la astfel de aplicații, funcții și funcționalități („Atribute”). Această listă nu este trimisă la Apple decât dacă alegeți să o trimiteți. Dacă este oferită această funcție, Software-ul Apple furnizează o listă a Atributelor colectate și vă permite să eliminați orice Atribut specific înainte de a fi trimis către Apple. Furnizarea de Atribute către Apple este voluntară, dar în măsura în care alegeți să le furnizați, confirmați și sunteți de acord că Apple le poate folosi pentru a îmbunătăți Programul de partajare și pentru îmbunătățirea produselor sau serviciilor. Apple poate păstra aceste Atribute până când sunt rezolvate erorile. 

D. Politica de confidențialitate. Informațiile dvs. vor fi tratate în permanență în conformitate cu Politica de confidențialitate Apple, disponibilă la adresa: https://www.apple.com/legal/privacy/.

6. Confidențialitate.
A. Sunteți de acord că Software-ul Apple licențiat în temeiul prezentului document și toate informațiile divulgate de Apple către Dvs. care se referă la un astfel de Software Apple vor fi considerate și denumite în mod colectiv „Informații confidențiale”. Cu toate acestea, Informațiile confidențiale nu includ: (a) informațiile care sunt acum sau ulterior devin în general disponibile publicului fără nicio culpă sau încălcare din partea Dvs. într-un mod legal sau autorizat de Apple; (b) informațiile pe care le puteți demonstra că le-ați avut în posesie înainte de a le divulgar către Apple; (c) informațiile care sunt dezvoltate în mod independent de către dvs. fără a utiliza nicio Informație confidențială; sau (d) informațiile care au fost obținute în mod legitim de la o terță parte căreia i s-a acordat de către Apple dreptul să le transfere sau să le divulge. 

B. Sunteți de acord să nu divulgați, să nu publicați sau să nu diseminați Informațiile confidențiale niciunei alte persoane în afară de: (1) angajații sau contractanții dvs., care trebuie să le cunoască și care și-au asumat obligații legale scrise de confidențialitate față de dvs. care protejează aceste Informații confidențiale împotriva divulgării neautorizate sau (2) alți participanți la Programul de partajare Apple, dar numai prin utilizarea forumurilor de discuții confidențiale privind Software-ul Apple furnizat de Apple prin portalul web de partajare aplicabil (dacă există). De asemenea, sunteți de acord să luați măsuri de precauție rezonabile pentru a împiedica orice utilizare, divulgare, publicare sau diseminare neautorizată a Informațiilor confidențiale. Sunteți de acord că nu utilizați Informațiile confidențiale în beneficiu propriu sau în beneficiul niciunui terț fără aprobarea prealabilă scrisă din partea unui reprezentant autorizat al Apple în orice situație. Toate Informațiile confidențiale rămân proprietatea exclusivă a Apple. Nu aveți licențe implicite sau alte drepturi privind Informațiile confidențiale care nu sunt acordate în mod specific în Secțiunea 2A.

C. Prin prezenta, confirmați că divulgarea sau utilizarea neautorizată a Informațiilor confidențiale ar putea cauza prejudicii ireparabile și vătămări semnificative Apple, care ar putea fi dificil de stabilit. În consecință, sunteți de acord că Apple va avea dreptul de a încerca să obțină măsuri reparatorii pentru a executa obligațiile cuprinse în prezenta Licență, în plus față de orice alte drepturi și remedii pe care le poate avea.

7. Rezilierea. Prezenta Licență rămâne în vigoare până la încetarea sa. Drepturile dvs. care decurg din prezenta Licență vor înceta automat sau nu vor mai fi în vigoare, fără preaviz din partea Apple, dacă nu respectați orice condiții din prezenta Licență. În plus, Apple își rezervă dreptul de a rezilia prezenta Licență dacă este lansată o nouă versiune a software-ului sistemului de operare Apple sau a Software-ului Apple care este incompatibilă cu această versiune a Software-ului Apple. La încetarea prezentei Licențe, trebuie să încetați orice utilizare a Software-ului Apple și să distrugeți toate copiile, integrale sau parțiale, ale acestuia. Secțiunile 2B, 5 (dar numai în măsura în care sunt colectate înainte de reziliere), 6, 7, 8 (dar numai în măsura în care sunt furnizate înainte de reziliere), 9, 10, 11, 12, 14, 15 și 16 ale prezentei Licențe vor rămâne aplicabile după data oricărei astfel de rezilieri.

8. Feedback. Software-ul Apple vă va oferi oportunitatea de a trimite către Apple rapoarte de erori, chestionare, solicitări de optimizare, rapoarte de probleme și/sau informații de asistență (colectiv, „Feedback”) despre Sistemul dvs. sau Software-ul Apple. Cu excepția cazurilor în care se prevede altfel în Secțiunea 5, sunteți de acord că, în absența unui acord scris separat care să indice contrariul, Apple va avea dreptul să utilizeze orice Feedback pe care îl furnizați în orice scop. De asemenea, declarați către Apple că aveți toate drepturile necesare pentru a oferi Feedback și pentru a acorda Apple drepturile de mai sus.

9. Declinarea responsabilității pentru garanții. 
A. RECUNOAȘTEȚI ȘI ACCEPTAȚI ÎN MOD EXPRES FAPTUL CĂ, ÎN MĂSURA PERMISĂ DE LEGISLAȚIA APLICABILĂ, RESPONSABILITATEA PENTRU UTILIZAREA SOFTWARE-ULUI APPLE ȘI ÎNTREGUL RISC PRIVIND CALITATEA, PERFORMANȚA, ACURATEȚEA ȘI EFORTUL VĂ REVINE EXCLUSIV DVS. 

B. ÎN LIMITELE MAXIME PERMISE DE LEGILE ÎN VIGOARE, SOFTWARE-UL APPLE ESTE FURNIZAT „CA ATARE” ȘI „ÎN FUNCȚIE DE DISPONIBILITATE”, CU TOATE DEFECTELE ȘI FĂRĂ NICIUN FEL DE GARANȚIE, IAR APPLE ȘI CONCESIONARII APPLE (DENUMIȚI COLECTIV „APPLE” ÎN SCOPUL SECȚIUNILOR 9 și 10) RENUNȚĂ LA ORICE GARANȚII ȘI CONDIȚII REFERITOARE LA SOFTWARE-UL APPLE, EXPLICITE, IMPLICITE SAU LEGALE, INCLUSIV, DAR FĂRĂ A SE LIMITA LA, GARANȚIILE ȘI/SAU CONDIȚIILE IMPLICITE DE VANDABILITATE, CALITATE SATISFĂCĂTOARE, CARACTER ADECVAT PENTRU UN ANUMIT SCOP, ACURATEȚE, FOLOSINȚĂ LINIȘTITĂ ȘI NEÎNCĂLCARE A DREPTURILOR TERȚILOR. 

C. APPLE NU GARANTEAZĂ ÎMPOTRIVA INTERFERENȚELOR CU UTILIZAREA DE CĂTRE DVS. A SOFTWARE-ULUI APPLE ȘI NU GARANTEAZĂ CĂ FUNCȚIILE CONȚINUTE ÎN SOFTWARE-UL APPLE VOR SATISFACE CERINȚELE DVS., CĂ FUNCȚIONAREA SOFTWARE-ULUI APPLE VA FI NEÎNTRERUPTĂ SAU FĂRĂ ERORI, CĂ SOFTWARE-UL APPLE VA FI COMPATIBIL SAU VA FUNCȚIONA CU ORICE SOFTWARE, APLICAȚII SAU SERVICII ALE TERȚILOR SAU CĂ DEFECTELE DIN SOFTWARE-UL APPLE VOR FI CORECTATE. INSTALAREA ACESTUI SOFTWARE APPLE POATE AFECTA DISPONIBILITATEA ȘI CAPACITATEA DE UTILIZARE A SOFTWARE-ULUI, A APLICAȚIILOR SAU A SERVICIILOR UNOR TERȚI, PRECUM ȘI A PRODUSELOR ȘI SERVICIILOR APPLE. 

D. ÎN PLUS, RECUNOAȘTEȚI CĂ SOFTWARE-UL APPLE NU ESTE DESTINAT SAU ADECVAT PENTRU UTILIZAREA ÎN SITUAȚII SAU MEDII ÎN CARE DEFECTAREA SAU ÎNTÂRZIERILE SOFTWARE-ULUI APPLE ORI ERORILE SAU INEXACTITĂȚILE DIN CONȚINUTUL, DATELE SAU INFORMAȚIILE FURNIZATE DE ACESTA AR PUTEA DUCE LA DECES, LA VĂTĂMĂRI CORPORALE SAU LA DAUNE FIZICE SAU DE MEDIU IMPORTANTE, INCLUZÂND FĂRĂ LIMITARE OPERAREA INSTALAȚIILOR NUCLEARE, A SISTEMELOR DE NAVIGARE SAU DE COMUNICAȚII AERIENE, A SISTEMELOR DE CONTROL AL TRAFICULUI AERIAN, A APARATELOR DE MENȚINERE ARTIFICIALĂ A VIEȚII SAU A SISTEMELOR DE ARMAMENT. 

E. NICIO INFORMAȚIE SAU RECOMANDARE COMUNICATĂ VERBAL SAU ÎN SCRIS DE CĂTRE APPLE SAU UN REPREZENTANT AUTORIZAT APPLE NU VA CONSTITUI O GARANȚIE. ÎN CAZUL ÎN CARE SOFTWARE-UL APPLE SE VA DOVEDI DEFECTUOS, VĂ VEȚI ASUMA INTEGRAL SUPORTAREA COSTURILOR PENTRU TOATE DEPANĂRILE, REPARAȚIILE SAU CORECTURILE NECESARE. UNELE JURISDICȚII NU PERMIT EXCLUDEREA GARANȚIILOR IMPLICITE SAU LIMITĂRILE DREPTURILOR LEGALE APLICABILE ALE CONSUMATORULUI, AȘA ÎNCÂT ESTE POSIBIL CA EXCLUDERILE ȘI LIMITĂRILE DE MAI SUS SĂ NU SE APLICE ÎN CAZUL DVS. 

10. Limitarea răspunderii. ÎN LIMITELE PERMISE DE LEGILE ÎN VIGOARE, APPLE NU ÎȘI ASUMĂ ÎN NICIUN CAZ RĂSPUNDEREA PENTRU VĂTĂMĂRI CORPORALE ȘI NICI PENTRU DAUNE INCIDENTALE, SPECIALE, INDIRECTE SAU PE CALE DE CONSECINȚĂ DE NICIUN FEL, INCLUSIV, DAR FĂRĂ LIMITARE LA DAUNELE REZULTATE DIN PIERDERI DE PROFIT, CORUPȚIE SAU PIERDEREA DATELOR, NETRANSMITEREA SAU NEPRIMIREA DATELOR SAU INFORMAȚIILOR, ÎNTRERUPEREA ACTIVITĂȚII SAU ORICE ALTE DAUNE SAU PIERDERI COMERCIALE, REZULTATE DIN SAU AVÂND LEGĂTURĂ CU UTILIZAREA SAU INCAPACITATEA DVS. DE A UTILIZA SOFTWARE-UL APPLE SAU A ORICĂRUI SOFTWARE SAU APLICAȚII ALE UNOR TERȚE PĂRȚI ÎMPREUNĂ CU SOFTWARE-UL APPLE, INDIFERENT CARE AR FI CAUZA, FĂRĂ A ȚINE CONT DE TEORIA RĂSPUNDERII CIVILE (RĂSPUNDERE CONTRACTUALĂ, DELICTUALĂ SAU DE ALTĂ NATURĂ) ȘI CHIAR DACĂ APPLE A LUAT LA CUNOȘTINȚĂ POSIBILITATEA UNOR ASTFEL DE DAUNE. UNELE JURISDICȚII NU PERMIT EXCLUDEREA SAU LIMITAREA RĂSPUNDERII PENTRU VĂTĂMĂRI CORPORALE SAU PREJUDICII INCIDENTALE SAU PE CALE DE CONSECINȚĂ, AȘA ÎNCÂT ESTE POSIBIL CA ACEASTĂ LIMITARE SĂ NU SE APLICE ÎN CAZUL DVS. Răspunderea totală din partea Apple față de dvs. pentru toate daunele (în afara celei pe care legislația în vigoare ar putea-o impune în cazurile care implică vătămarea corporală) nu va depăși în niciun caz suma de cincizeci de dolari americani (50,00 USD). Limitările de mai sus se vor aplica inclusiv în cazul în care măsura compensatorie menționată mai sus nu reușește să își realizeze scopul esențial.

11. Controlul exporturilor. Nu puteți utiliza, exporta sau reexporta Software-ul Apple decât în conformitate cu legislația Statelor Unite ale Americii și cu legislația din jurisdicția sau jurisdicțiile de unde a fost obținut Software-ul Apple. În particular, dar fără limitare, Software-ul Apple nu poate fi exportat sau reexportat (a) în țări supuse unui embargo de către Statele Unite ale Americii sau (b) niciunei persoane aflate pe lista „Specially Designated Nationals” a Departamentului Trezoreriei Statelor Unite ale Americii sau pe listele „Denied Person” sau „Denied Entity” ale Departamentului Comerțului din Statele Unite ale Americii sau pe orice altă listă de persoane restricționate. Prin descărcarea și utilizarea Software-ului Apple, declarați și garantați că nu vă aflați în niciuna dintre aceste țări și pe niciuna dintre aceste liste. De asemenea, sunteți de acord că nu veți utiliza Software-ul Apple în niciun scop interzis de legislația Statelor Unite ale Americii, inclusiv, dar fără limitare la dezvoltarea, proiectarea, fabricarea sau producția de proiectile, arme nucleare, chimice sau biologice.

12. Fără renunțare la drepturi sau cesiune. Nicio întârziere sau imposibilitatea de a lua măsuri în temeiul prezentei Licențe nu va constitui o renunțare la drepturi, cu excepția cazului în care se reunuță în mod expres în scris, cu semnătura unui reprezentant autorizat în mod corespunzător al Apple, și nicio renunțare individuală nu va constitui o renunțare continuă sau ulterioară. Nu puteți cesiona prezenta Licență, în totalitate sau parțial, fără aprobarea prealabilă scrisă a Apple. Orice cesiune neconformă va fi nulă și neavenită. 

13. Utilizatorii finali din cadrul autorităților guvernamentale. Software-ul Apple și documentația aferentă sunt „Commercial Products” (Produse comerciale), așa cum este definit acest termen în clauza 48 C.F.R. (Code of Federal Rules), Secțiunea 2.101, constând în „Commercial Computer Software” (Software comercial de calculator) și „Commercial Computer Software Documentation” (Documentație pentru software comercial de calculator), așa cum sunt definiți acești termeni în clauzele 48 C.F.R., Secțiunea 12.212 sau 48 C.F.R., Secțiunea 227.7202, după caz. În conformitate cu clauza 48 C.F.R. §12.212 sau 48 C.F.R. între §227.7202-1 și 227.7202-4, după caz, Software-ul comercial și Documentația pentru software comercial sunt licențiate utilizatorilor finali din Guvernul SUA (a) numai ca Produse comerciale și (b) numai cu acele drepturi care sunt acordate oricăror alți utilizatori finali în conformitate cu termenele și condițiile din prezenta. Drepturile nepublicate sunt rezervate în virtutea legilor privind drepturile de autor în vigoare în Statele Unite ale Americii.

14. Legea aplicabilă și independența clauzelor. Prezenta Licență va fi guvernată și interpretată în conformitate cu legislația Statului California, excluzând conflictele principiilor sale legale. Prezenta Licență nu va fi guvernată de Convenția Națiunilor Unite asupra contractelor de vânzare internațională de mărfuri, a cărei aplicare este exclusă în mod expres. Dacă, din orice motiv, o instanță a unei jurisdicții competente găsește orice prevedere a Licenței ca fiind inaplicabilă, integral sau parțial, celelalte prevederi rămân în continuare aplicabile integral.

15. Integralitatea contractului: limba aplicabilă. Această Licență constituie integralitatea contractului încheiat între dvs. și Apple cu privire la utilizarea Software-ului Apple și înlocuiește toate înțelegerile anterioare sau actuale asupra acestui subiect. Niciun amendament și nicio modificare a prezentei Licențe nu vor avea efect dacă nu sunt scrise și semnate de Apple. Orice traducere a prezentei Licențe este realizată pentru necesități locale și, în eventualitatea unei contradicții între versiunea în limba engleză și versiunea într-o altă limbă, versiunea în limba engleză va prevala, în măsura în care acest lucru este permis de legislația locală din jurisdicția dvs.

16. Recunoașterile terților. Anumite componente ale Software-ului Apple și ale programele open source ale terților incluse în Software-ul Apple pot fi puse la dispoziție de Apple pe site-ul său web Open Source (https://opensource.apple.com) („Componente open source”). Confirmările, termenele de licențiere și declinările de răspundere pentru astfel de componente sunt conținute în documentația electronică pentru Software-ul Apple. Consultați documentația electronică, deoarece este posibil să aveți drepturi suplimentare în Componentele open source. Confirmați în mod expres că, în cazul unei erori sau defecțiuni a hardware-ului Apple ca urmare a modificării Componentelor open source ale Software-ului Apple, această eroare sau defecțiune este exclusă din clauzele garanției pentru hardware-ul Apple. 

EA1920
09.09.2024